Osobitná časť

K Čl. I

K bodom 1 až 3

	Z hľadiska praxe je nevyhnutné doplniť ustanovenie upravujúce dôveryhodnosť o možnosť vyššie uvedených subjektov preukázať Národnej banke Slovenska ako príslušného orgánu dohľadu, že svojím konaním nespôsobili následky, ktoré viedli k odňatiu povolenia, nútenej správe, konkurzu alebo likvidácii. Dostatočné preukázanie by im umožnilo zostať naďalej dôveryhodnými osobami. 

K bodu 4

	Ide o úpravu zákona o poisťovníctve  z dôvodu transformácie  doplnkovej dôchodkovej poisťovne na doplnkovú dôchodkovú spoločnosť  a vzniku dôchodkovej správcovskej spoločnosti.

K bodom 5 a 6

	Ide o zrušenie technickej rezervy na vyrovnávanie mimoriadnych rizík z dôvodu prechodu účtovania poisťovní na IAS/IFRS. Medzinárodné účtovné štandardy tvorbu takejto rezervy neumožňujú.

K bodu 7

	Ide o implementáciu povinnosti vykonávať test primeranosti záväzku, ktorá vyplýva zo zákona o účtovníctve aj do zákona o poisťovníctve. 

K bodu 8

	Ide o zrušenie technickej rezervy na vyrovnávanie mimoriadnych rizík z dôvodu prechodu účtovania poisťovní na IAS/IFRS. Medzinárodné účtovné štandardy tvorbu takejto rezervy neumožňujú.

K bodu 9

	Ide o vypustenie zložitej, obmedzujúcej podmienky, ktorá musí byť splnená na to, aby NBS mohla upraviť výšku technickej úrokovej miery. Potreba zmeniť technickú úrokovú mieru môže byť totiž vysoko aktuálna i keď nedôjde k naplneniu podmienky. 

K bodu 10

	Ide o využitie možnosti umiestnenia prostriedkov technických rezerv, ktorú poskytuje Európska únia v súlade s čl. 22 ods. 1 písm. e) smernice EÚ č. 92/49/EHS a s čl. 24 ods. 1 písm. e) smernice EÚ č. 2002/83/ES. Potreba tejto právnej úpravy vyplynula aj z materiálu „Akčný plán rizikového kapitálu Európskej únie na podmienky Slovenskej republiky.

K bodu 11

	Ide o úpravu zákona o poisťovníctve  z dôvodu transformácie  doplnkovej dôchodkovej poisťovne na doplnkovú dôchodkovú spoločnosť  a vzniku dôchodkovej správcovskej spoločnosti.

K bodu 12

	Vypúšťa  sa poznámka pod čiarou k odkazu 16, zákon č. 563/1991 Zb. o účtovníctve bol zrušený zákonom č. 431/2002 Z. z. o účtovníctve v znení neskorších predpisov.

K bodom 13 až 16

	Ide o úpravu oznamovacej povinnosti z dôvodu možnosti stanovenia účtovného obdobia účtovnou jednotkou odlišne od kalendárneho roka na základe § 3 zákona 431/2002 Z. z. o účtovníctve v znení neskorších predpisov.

K bodu 17

	Upravuje sa oznamovacia povinnosť poisťovne a zaisťovne, ako aj obsah polročnej správy v súlade so zákonom o účtovníctve.

K bodu 18

	Podľa § 10 ods. 1 písm. d) povolenie na vykonávanie poisťovacej činnosti zaniká dňom nadobudnutia právoplatnosti rozhodnutia úradu o udelení predchádzajúceho súhlasu podľa § 36 ods. 1 písm. e). Z uvedeného vyplýva, že určenie lehoty na úkon, na ktorý bol udelený predchádzajúci súhlas úradu t. j. na vrátenie povolenia, s ktorým sa viažu následky neplatnosti, ak sa nevykoná v stanovenej lehote, je irelevantné, a preto navrhujeme výnimku z určovania lehoty pre tento úkon.

K bodu 19

	Ide o úpravu zákona o poisťovníctve  z dôvodu transformácie  doplnkovej dôchodkovej poisťovne na doplnkovú dôchodkovú spoločnosť  a vzniku dôchodkovej správcovskej spoločnosti.

K bodu 20 a 21

	Súčasná právna úprava neumožňuje úradu tým, že je zákonom stanovená dolná hranica výšky pokuty 100 000 Sk uložiť za menej závažné porušenie právnych predpisov nižšiu pokutu ako stanovuje dolná hranica.

K bodu 22

	Ide o legislatívno technickú úpravu.

K Čl. II

	Účinnosť zákona sa navrhuje 1. júla 2006.